钦定古今图书集成/明伦汇编/氏族典/第181卷 > 《廖用贤尚友录》 > 权皋
## 钦定古今图书集成/明伦汇编/氏族典/第181卷 > 《廖用贤尚友录》 > 权皋

按《唐书权皋传》：“皋字士繇，秦州略阳人，徙润州丹徒，
晋安丘公翼十二世孙。皋擢进士第，为临清尉。安禄
山籍其名，表为蓟尉，署幕府。皋度禄山且叛，以其猜
虐不可谏，欲行，虑祸及亲。天宝十四载，使献俘京师，
还过福昌尉仲谟，谟妻，皋妹也，密约以疾召之。谟来，
皋阳喑，直视谟而瞑。谟为尽哀，自含敛之。皋逸去，人”
无知者。吏以诏书还皋母，母谓实死，恸哭感行路，故
禄山不之虞，归其母。皋潜候于淇门，奉侍昼夜，南奔，
客临淮，为驿亭保以诇北方。既度江而禄山反，天下
闻其名，争取以为属，高适表试大理评事、淮南采访
判官。永王举兵，胁士大夫，皋诡姓名以免。元宗在蜀，
闻之，拜监察御史。会母丧，得风痹疾，客洪州。南北梗
否，逾年诏命不至。浙西节度使颜真卿表为行军司
马，召拜起居舍人，固辞。李季卿为江淮黜陟使，列其
高行，以著作郎召，不就。卒，年四十六，诏赠秘书少监。
元和中，谥为“贞孝。”子德舆。